Valorile patrimoniale în eşafodajul discursului cultural şi creator al lui Leonid Popescu 
Leonid Popescu s-a născut la mijlocul secolului al XX-lea, într-o familie prin excelenţă exemplară – unită prin dragoste şi respect pentru celălalt. Membrii acestei familii au cunoscut vitregiile primei conflagraţii mondiale, ororile raptului din 1940 şi cele ale celui de-al Doilea Război Mondial. Înaintaşii artistului plastic au fost supuşi foametei organizate, deportrii staliniste a popoarelor – în ţinuturi vrăjmaşe în condiţii la limita exterminării (bunicul pe linie maternă, Iustin Popa, şi-a aflat mormântul, în 1953,  la Ulan-Ude, în Siberia, Republica Autonomă Buriatia din componenţa Federaţiei Ruse), exproprierii proprietăţilor, colectivizării brutale, a hărţuielilor neîncetate din motive ideologice. În atare situaţie, părinţii Anton şi Alexandra, totuşi n-au disperat, au evitat tranşant de a adopta să se claustreze ori să rătăcească pe căi greşite sau ignobile, cu smerenie şi pragmatic şi-au educat numeroasa familie în spiritul muncii fără preget pentru a supravieţui şi a se afirma cu demnitate, precum prin inducţie deducem respectul cu pietate a dânşilot pentru preceptul biblic al moşilor-strămoşilor noştri: „Cu sudoarea frunţii tale îţi vei mânca pâinea, până când te vei întoarce în pământ, pentru că din el ai fost luat; căci ţărână eşti şi în ţărână te vei întoarce“ (Geneza 3:19).  
Destinul părinţilor a fost aidoma celui al damnaţilor – munceau de dimineaţă până seara, din primăvară până în toamna târzie ca să asigure anual îndeplinirea a câte trei norme: la tutun, la sfeclă-de-zahăr şi la culturile agricole comune. Acasă, după ce se achitau de obligaţiunile sociale, continuau să practice industriile casnice ţărăneşti, îndeosebi ţesutul covoarelor, al prosoapelor şi pânzeturilor, brodau, împleteau piese de vestimentaţie şi confecţionau obiecte de uz gospodăresc. În contrast cu munca socială silită, „noua branşă a preocupărilor“ comporta lărgirea orizontului cognitiv, absorbindu-i captivant pe toţi în activităţi, dedându-se până noaptea târziu acestor îndeletniciri cu tradiţii multiseculare.

Îndeosebi, începând cu perioada şcolirii, noul context îl stimulează pe eroul nostru să răspundă vocaţiilor native: compune versuri, consemnează faptele, datele povestite de bunica reîntoarsă din exilul din Siberia în 1957 fără bunicul rămas pe veci în pământ străin; concomitent, desenează şi trimite creaţiile sale publicaţiilor destinate copiilor, dar şi celor maturi, colaborând neîntrerupt şi cu publicaţia raională.

Tenacitatea şi perseverenţa cultivată neabătut în familie au priit ulterior copiilor în activităţile lor vitale. Astfel, ajunge Leonid Popescu în cadrul breslei sale să învedereze fapte concrete după care îl reperăm drept un performer rarisim în istoria culturii noastre; la unele capitole îl surprindem chiar într-o postură unică. Este suficient să ne referim  la zugrăvirea catedralei mitropolitane din Chişinău sau la înălţarea monumentelor lui Ştefan cel Mare şi Sfânt şi Mihai Eminescu în cadrul complexului memorial din Transcarpatia.

Este autorul unor configurări plastice cu motive laice şi de cult executate în limbaj realist în Moldova, Maramureşul Vechi din Ucraina şi în Rusia.

Chiar şi această expoziţie personală nu se vrea o mişcare în virtutea inerţiei, nu se pretează la o bifare pentru sporirea popularităţii şi prestigiului personal, ci prezintă un exemplu de expresie a pietăţii, mai întâi, consacrat nemijlocit mamei şi tatălui său, totodată, precursorilor noştri – anonimi şi geniilor creatori de notorietate mondială, când aspirăm să ne limpezim ce înseamnă esenţa creativităţii, a tratării premiselor ce asigură, în mod general, dezvoltarea culturii, iar, în particular, a artelor. Şi toate astea pentru a scruta expert viitorul prin a indica bornele de referinţă asumate pentru propria evoluţie în caltatea sa de pictor, arhitect, scriitor şi publicist.

Îi urăm să sporească caratele.

Tudor Braga, Chişinău, 12 mai 2016

